25.5.2023
DA
Den Europæiske Unions Tidende
C 184/109
Det Europæiske Økonomiske og Sociale Udvalgs udtalelse om meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget Sikring af adgang til gødning til overkommelige priser (COM(2022) 590 final) (2023/C 184/21)
Ordfører: Arnold PUECH d'ALISSAC
Anmodning om udtalelse
Kommissionen, 9.12.2022
Retsgrundlag
Artikel 304 i traktaten om Den Europæiske Unions funktionsmåde
Kompetence
Sektionen for Landbrug, Udvikling af Landdistrikterne og Miljø
Vedtaget i sektionen
9.3.2023
Vedtaget på plenarforsamlingen
23.3.2023
Plenarforsamling nr.
577
Resultat af afstemningen (for/imod/hverken for eller imod)
170/3/4
1.
Konklusioner og anbefalinger 1.1.
EØSU glæder sig over Kommissionens meddelelse om sikring af adgang til gødning til overkommelige priser, da den globale gødningskrise, der startede i begyndelsen af 2021 og blev forværret som følge af krigen i Ukraine, er særlig akut i Europa, hvor landbrugerne står over for både rekordhøje priser og forsyningsmangel.
Den nuværende situation er en trussel mod europæisk landbrug og den globale fødevaresikkerhed. 1.2.
EØSU fremhæver, at der er behov for nødforanstaltninger på nationalt plan for at begrænse virkningerne af gødningskrisen.
Ud over muligheden for direkte at støtte de mest berørte kvælstofproducenter og landbrugere gennem statsstøtte (hvilket er omfattet af budgetmæssige begrænsninger, skaber risiko for konkurrenceforvridning og bør underlægges konditionalitet), mener EØSU, at der er behov for korrigerende foranstaltninger for at forbedre funktionen af EU's gødningsmarked, da det sandsynligvis vil have større indvirkning på landbrugerne og være mere omkostningseffektivt for skatteyderne. 1.3.
For at håndtere både udbuddet af gødning og priserne ved at lette importen og den indenlandske konkurrence anbefaler EØSU, at der træffes foranstaltninger, der omfatter suspension af EU's importtold på alle gødningsstoffer, fremme af gødningslogistik og lovgivningsmæssig fleksibilitet. 1.4.
EØSU mener også, at der er behov for foranstaltninger på mellemlang sigt for at begrænse EU's afhængighed af importeret mineralsk gødning og mindske miljøaftrykket fra afgrødegødskning.
Disse bør sigte mod at begrænse brugen af gødning ved at forbedre planternes næringsstofeffektivitet, delvis erstatte kunstgødning med genanvendt husdyrgødning og andet affald og forbedre Europas selvforsyning inden for gødningsproduktion med henblik på en agroøkologisk omstilling af landbruget. 1.5.
EØSU glæder sig over meddelelsen om et nyt markedsobservatorium for gødningsstoffer, der skal oprettes i 2023, da det er vigtigt at gøre det europæiske gødningsmarked mere gennemsigtigt via regelmæssig offentliggørelse af repræsentative hjemmemarkedspriser samt udarbejdelse af offentlige statistikker over produktionen og forbruget af gødningsstoffer. 1.6.
EØSU opfordrer endvidere til, at der tages hensyn til de sociale aspekter i forbindelse med landbrugere (som i høj grad påvirkes af gødningspriserne), fødevareforbrugere (som oplever inflation i fødevarepriserne) og arbejdstagere i industrien, når der vedtages nye foranstaltninger. 1.7.
På internationalt plan opfordrer EØSU EU til at intensivere indsatsen mod global fødevareusikkerhed, herunder fremme af gennemsigtighed, tilgængelighed og effektiv anvendelse af gødning.
Den globale handel med gødningsstoffer bør lettes ved at holde markederne åbne, undgå eksportrestriktioner og -forbud, øge gødningsproduktionen i Europa og udvide logistikruterne.